Polisie maak deurbraak ná busbestuurder se skietdoodDie bus wat in die huis ingeploeg het. Foto: ANA Die Wes-Kaapse polisie het Vrydag ŉ deurbraak gemaak nadat ŉ busbestuurder verlede naweek doodgeskiet is terwyl hy ŉ bus bestuur het. Die bestuurder van ŉ Golden Arrow-bus is in Zwelitsha in Nyanga, naby die Kaapstad-lughawe, geskiet. Die bus het daarna die pad verlaat en in ŉ huis ingeploeg. Geen ander beserings is aangemeld nie. Kapt. FC van Wyk, provinsiale polisiewoordvoerder, het gesê twee verdagtes wat glo by die skietery betrokke was, is onderskeidelik in One Location en New Crossroads in hegtenis geneem. “Volgehoue pogings en slapelose nagte deur speurders van die Nyanga-polisie het tot die sukses bygedra. Die aanval deur misdadigers wat diegene teiken wat moet verseker dat die publiek veilig vervoer word, is ŉ groot bekommernis vir die polisie in die Wes-Kaap,” het hy gesê. Die polisie het lede van die gemeenskap geloof wat die polisie bygestaan het om die mans op te spoor. Die verdagtes moet na verwagting Maandag in die hof verskyn op aanklag van moord.